Αρνητική είναι η ΠΟΣΠΕΡΤ στην μέτρηση της τηλεθέασης της Δημόσιας Τηλεόρασης από την εταιρεία μετρήσεων Nielsen – AGB!

Οι συνδικαλιστές της ΕΡΤ καταγγέλλουν την «ασυδοσία του μονοπωλίου της εταιρείας μετρήσεων Nielsen – AGB» παραθέτοντας δημοσιεύματα που προαναγγέλλουν έρευνα για τα πεπραγμένα της.

Ζητά δε από τον αρμόδιο υπουργό Ψηφιακής Πολιτικής να γίνει μια ρύθμιση η οποία θα πάψει το μονοπώλιο των ″μετρήσεων″ της Nielsen - AGB και ότι αυτή η ρύθμιση θα διαφυλάσσει την αξιοπιστία και δικαιοσύνη στο ραδιοτηλεοπτικό τοπίο για το εκπεμπόμενο πρόγραμμα και να προασπίζει τη δημόσια περιουσία και όχι τα συμφέροντα των ιδιωτών, όπως γίνεται μέχρι σήμερα.

Επίσης, η ΠΟΣΠΕΡΤ καλεί τη διοίκηση της ΕΡΤ, όπως κάνει και με την Focus Bari (δεν δέχεται και δεν πληρώνει μετρήσεις στο ραδιόφωνο) να επιβάλλει να μην γίνονται μετρήσεις για την ΕΡΤ από την εταιρεία Nielsen - AGB, έως ότου λυθεί το θέμα της διαφάνειας και της αξιοπιστίας.

«Δεν έχει ξεχαστεί ότι το μαύρο της ΕΡΤ βασίστηκε και σε δήθεν μετρήσεις της AGB που επικαλέστηκε ο κ. Σαμαράς», υπογραμμίζει η ΠΟΣΠΕΡΤ, «και τώρα επικαλείται και ο κ. Μητσοτάκης, με στελέχη της ΝΔ για το νέο μαύρο που επιθυμούν». Το συνδικαλιστικό όργανο της ΕΡΤ, αναφέρει ότι ο τρόπος μέτρησης της τηλεθέασης από την Nielsen - AGB δεν είναι ολοκληρωμένος, αφού δεν περιλαμβάνει τη θέαση από υπολογιστή, τηλέφωνο, δορυφόρο κ.λπ., δεν καλύπτει ολόκληρη την επικράτεια, δεν λαμβάνει υπόψη της την θέαση στην ομογένεια, τοποθετεί μετρητές σε σπίτια με πολλές τηλεοράσεις, και δημιουργεί βάσιμες αμφιβολίες για αναξιοπιστία. Υπάρχει δικαιολογημένα η πεποίθηση ότι είναι διαβλητός και χωρίς καμία αξιοπιστία ο τρόπος μέτρησης της τηλεθέασης, τονίζει η ΠΟΣΠΕΡΤ.